CELEX: 32020R2180
Language: lv
Date: 2020-12-18 00:00:00
Title: Komisijas Deleģētā regula (ES) 2020/2180 (2020. gada 18. decembris), ar ko pagarina pārskata periodu, kurš noteikts Eiropas Parlamenta un Padomes Regulā (ES) 2020/1429, ar ko, ņemot vērā Covid-19 uzliesmojumu, nosaka pasākumus ilgtspējīgam dzelzceļa tirgum (Dokuments attiecas uz EEZ)

22.12.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 433/37
               
            
         KOMISIJAS DELEĢĒTĀ REGULA (ES) 2020/2180
         (2020. gada 18. decembris),
         ar ko pagarina pārskata periodu, kurš noteikts Eiropas Parlamenta un Padomes Regulā (ES) 2020/1429, ar ko, ņemot vērā Covid-19 uzliesmojumu, nosaka pasākumus ilgtspējīgam dzelzceļa tirgum
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2020. gada 7. oktobra Regulu (ES) 2020/1429, ar ko, ņemot vērā Covid-19 uzliesmojumu, nosaka pasākumus ilgtspējīgam dzelzceļa tirgum (1), un jo īpaši tās 5. panta 2. punktu,
         tā kā:
         
                     (1)
                  
                  
                     Covid-19 pandēmijas rezultātā strauji samazinājās dzelzceļa satiksme, jo ievērojami samazinājās pieprasījums un dalībvalstis veica tiešus pasākumus pandēmijas ierobežošanai.
                  
               
                     (2)
                  
                  
                     Šos apstākļus nevar ietekmēt dzelzceļa pārvadājumu uzņēmumi, kuri ilgstoši saskaras ar ievērojamām likviditātes problēmām, lieliem zaudējumiem un dažos gadījumos ar maksātnespējas draudiem.
                  
               
                     (3)
                  
                  
                     Lai novērstu Covid-19 pandēmijas negatīvo ekonomisko ietekmi un atbalstītu dzelzceļa pārvadājumu uzņēmumus, Regula (ES) 2020/1429 ļauj dalībvalstīm atļaut infrastruktūras pārvaldītājiem samazināt, atcelt vai atlikt maksu par piekļuvi dzelzceļa infrastruktūrai. Šī iespēja tika piešķirta no 2020. gada 1. marta līdz 2020. gada 31. decembrim (“pārskata periods”).
                  
               
                     (4)
                  
                  
                     Mobilitātes ierobežojumi pandēmijas laikā būtiski ietekmēja dzelzceļa pasažieru pārvadājumu pakalpojumu izmantošanu. Pandēmijas rezultātā daudzas nozares arī samazināja vai pat pārtrauca ražošanu, tādējādi samazinot dzelzceļa kravu pārvadājumu apjomu. Pamatojoties uz datiem, ko snieguši dzelzceļa infrastruktūras pārvaldītāji ES-27 valstīs, pandēmija vissmagāk skāra pasažieru pārvadājumu segmentu un jo īpaši pasažieru komercpārvadājumu segmentu, ievērojami samazinot tā piedāvājumu visās dalībvalstīs. No 2020. gada marta līdz septembrim pasažieru pārvadājumi vilcienkilometros samazinājās par 16,9 %, salīdzinot ar iepriekšējā gada attiecīgo periodu, kravu pārvadājumi – par 11,1 %. No 2020. gada marta līdz septembrim pasažieru pārvadājumi sabiedrisko pakalpojumu saistību ietvaros, izteikti vilcienkilometros, samazinājās par 12,2 %, salīdzinot ar iepriekšējā gada attiecīgo periodu, pasažieru komercpārvadājumi – par 37,3 %. Pasažieru pārvadājumi pasažierkilometros 2020. gada otrajā ceturksnī salīdzinājumā ar 2019. gada attiecīgo periodu samazinājās par 71,2 %, kravu pārvadājumi tonnkilometros samazinājās par 15,9 %. Šī tendence var būtiski ietekmēt konkurenci dzelzceļa pasažieru pārvadājumu tirgos, patiesi vienotas Eiropas dzelzceļa telpas izveidi un, visbeidzot, virzību uz ilgtspējīgāku transporta nozari, kurā vairāk cilvēku un preču pārvietojas pa dzelzceļu.
                  
               
                     (5)
                  
                  
                     Pasaules Veselības organizācijas dati liecina, ka katru dienu Eiropā reģistrēto saslimšanas gadījumu skaits ir atkal pieaudzis un 2020. gada oktobrī bija ievērojams skaits dienu, kurās reģistrēti vairāk nekā 300 000 jaunu saslimšanas gadījumu.
                  
               
                     (6)
                  
                  
                     Eiropas Slimību profilakses un kontroles centrs (ECDC) 2020. gada novembrī aplēsa, ka “Eiropas Savienībā/Eiropas Ekonomikas zonā (ES/EEZ) un Apvienotajā Karalistē ir ievērojami pieaudzis Covid-19 infekcijas gadījumu skaits, un pašreizējā situācija rada nopietnus draudus sabiedrības veselībai” un ka “pašreizējā epidemioloģiskā situācija lielākajā daļā valstu rada nopietnas bažas, jo tā rada arvien lielāku pārnešanas risku, kas prasa tūlītēju un mērķtiecīgu rīcību sabiedrības veselības jomā”.
                  
               
                     (7)
                  
                  
                     Pēc tam, sākot ar oktobri, dalībvalstis arvien plašāk ir ieviesušas stingrākus mobilitātes ierobežojumus. Tāpēc dzelzceļa satiksmei nav izredžu īstermiņā ātri atgūties.
                  
               
                     (8)
                  
                  
                     Tādējādi šķiet, ka turpinās dzelzceļa satiksmes līmeņa samazināšanās salīdzinājumā ar līmeni attiecīgajā periodā iepriekšējos gados, attiecībā uz ko 2019. gadu izmanto atsauces vērtībām saskaņā ar Regulas (ES) 2020/1429 5. panta 1. un 2. punktu, un ka šī situācija ir Covid-19 uzliesmojuma ietekmes rezultāts.
                  
               
                     (9)
                  
                  
                     Prognozes liecina par ļoti pakāpenisku ekonomikas atveseļošanos nākamajos divos gados, jo patērētāju uzticības un ekonomikas sentimenta rādītāji kļuvuši negatīvi. Turklāt, ņemot vērā par iepriekšējiem periodiem pieejamos datus, jebkurš uzlabojums sabiedrības veselības jomā, piemēram, sakarā ar vakcīnas pieejamību, pieņemot, ka šāds uzlabojums notiks 2021. gada pirmajā pusē, var jūtami pozitīvi ietekmēt dzelzceļa satiksmi tikai ar ievērojamu kavēšanos. Šāda pozitīva ietekme, visticamāk, īstenosies ne agrāk kā 2021. gada otrajā pusē.
                  
               
                     (10)
                  
                  
                     Tādējādi šķiet, ka dzelzceļa satiksmes līmeņa samazināšanās salīdzinājumā ar līmeni attiecīgajā periodā iepriekšējos gados, visticamāk, turpināsies līdz minētajam laikam un ka šī situācija ir Covid-19 uzliesmojuma ietekmes rezultāts.
                  
               
                     (11)
                  
                  
                     Tādēļ regulas 1. pantā noteiktais pārskata periods ir jāpagarina līdz 2021. gada jūnija beigām.
                  
               
                     (12)
                  
                  
                     Paredzēts, ka šī deleģētā regula stāsies spēkā pēc Regulas (ES) 2020/1429 1. pantā pašreiz noteiktā pārskata perioda beigām. Lai novērstu juridisko nenoteiktību, šī regula būtu jāpieņem saskaņā ar steidzamības procedūru, kas sīki izklāstīta regulas 7. pantā, un tai būtu jāstājas spēkā steidzamības kārtā nākamajā dienā pēc tās publicēšanas Eiropas Savienības Oficiālajā Vēstnesī,
                  
               IR PIEŅĒMUSI ŠO REGULU.
         
            1. pants
            Regulas (ES) 2020/1429 1. pantu aizstāj ar šādu:
            
               “1. pants
               Ar šo regulu paredz pagaidu noteikumus, saskaņā ar kuriem piemēro maksu par dzelzceļa infrastruktūras izmantošanu, kā noteikts Direktīvas 2012/34/ES IV nodaļā. To piemēro dzelzceļa infrastruktūras izmantošanai iekšzemes un starptautiskajiem dzelzceļa pārvadājumiem, uz kuriem attiecas minētā direktīva, laikposmā no 2020. gada 1. marta līdz 2021. gada 30. jūnijam (“pārskata periods”).”
            
         
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 18. decembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 333, 12.10.2020., 1. lpp.